CELEX: 32009D0065
Language: hu
Date: 2009-01-26 00:00:00
Title: 2009/65/EK: A Bizottság határozata ( 2009. január 26. ) a 2-naftiloxiecetsavnak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról (az értesítés a C(2009) 204. számú dokumentummal történt) (EGT-vonatkozású szöveg)

27.1.2009   
            
            
               HU
            
            
               Az Európai Unió Hivatalos Lapja
            
            
               L 23/33
            
         
      A BIZOTTSÁG HATÁROZATA
   
   (2009. január 26.)
   a 2-naftiloxiecetsavnak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról
   (az értesítés a C(2009) 204. számú dokumentummal történt)
   (EGT-vonatkozású szöveg)
   (2009/65/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (2) bekezdésének negyedik albekezdésére,
   mivel:
   
               (1)
            
            
               A 91/414/EGK irányelv 8. cikkének (2) bekezdése előírja, hogy a tagállamok az irányelvről szóló értesítést követő 12 éves időszakon belül engedélyezhetik olyan növényvédő szerek forgalomba hozatalát, amelyek az irányelv I. mellékletében nem szereplő hatóanyagokat tartalmaznak, és amelyek az irányelvről szóló értesítés időpontja után két évvel már forgalomban voltak, miközben e hatóanyagokat munkaprogram keretében fokozatosan vizsgálják.
            
         
               (2)
            
            
               Az 1112/2002/EK (2) és a 2229/2004/EK bizottsági rendelet (3) megállapítja a 91/414/EGK irányelv 8. cikkének (2) bekezdésében említett munkaprogram negyedik szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából értékelni kell. E jegyzék tartalmazza a 2-naftiloxiecetsavat is.
            
         
               (3)
            
            
               A 2-naftiloxiecetsav esetében a bejelentő által javasolt felhasználási kört illetően megtörtént az emberi egészségre és a környezetre gyakorolt hatásoknak az 1112/2002/EK és a 2229/2004/EK rendelet rendelkezései szerinti értékelése. Ezek a rendeletek kijelölik továbbá a referens tagállamokat, melyek feladata a vonatkozó értékelő jelentések és ajánlások benyújtása az Európai Élelmiszerbiztonsági Hatósághoz (EFSA) a 2229/2004/EK rendelet 20. cikkével összhangban. A 2-naftiloxiecetsav esetében a referens tagállam Franciaország volt, és 2007 októberében minden vonatkozó információt benyújtottak.
            
         
               (4)
            
            
               A Bizottság a 2229/2004/EK rendelet 24a. cikkének megfelelően megvizsgálta a 2-naftiloxiecetsavat. A hatóanyagra vonatkozó vizsgálatijelentés-tervezetet a Bizottság a tagállamokkal közösen az Élelmiszerlánc- és Állat-egészségügyi Állandó Bizottság keretében megvizsgálta, majd bizottsági vizsgálati jelentésként 2008. október 28-án véglegesítette.
            
         
               (5)
            
            
               A hatóanyag vizsgálata során a bizottság a tagállamoktól érkező észrevételek figyelembevételével arra a következtetésre jutott, hogy egyértelmű jelzések vannak arra nézve, hogy a hatóanyag vélhetően káros hatással van az emberi egészségre és különösen az alapvető adatok hiánya nem teszi lehetővé, hogy a szerrel foglalkozók megengedett expozíciós szintjére (Acceptable Operator Level Exposure, ADI) vonatkozóan megbízható határértéket állapítsanak meg, és ez az érték szükséges a kockázatértékelés elvégzéséhez. A hatóanyagra vonatkozó vizsgálati jelentés tartalmazza ezenkívül a referens tagállam értékelési jelentésében megjelölt egyéb aggályokat is.
            
         
               (6)
            
            
               A Bizottság felkérte a bejelentőt, nyújtsa be a szakmai vizsgálat eredményeire vonatkozó észrevételeit, és jelezze, hogy kívánja-e továbbra is támogatni a hatóanyag felvételét. A bejelentő benyújtotta észrevételeit, amelyeket körültekintően megvizsgáltak. A fenti aggályokat azonban a bejelentő által felhozott érvek ellenére sem sikerült eloszlatni, és az előterjesztett információk alapján végzett értékelések sem támasztották alá azt, hogy a javasolt felhasználási körülmények között a 2-naftiloxiecetsavat tartalmazó növényvédő szerek általában megfelelnének a 91/414/EGK irányelv 5. cikke (1) bekezdésének a) és b) pontjában előírt követelményeknek.
            
         
               (7)
            
            
               A 2-naftiloxiecetsav ebből következően nem vehető fel a 91/414/EGK irányelv I. mellékletébe.
            
         
               (8)
            
            
               Intézkedéseket kell hozni annak biztosítására, hogy a 2-naftiloxiecetsavat tartalmazó növényvédő szerek engedélyét meghatározott határidőn belül visszavonják, megújításukra ne kerüljön sor, és az ilyen termékekre ne adjanak ki új engedélyeket.
            
         
               (9)
            
            
               A 2-naftiloxiecetsavat tartalmazó növényvédő szerek meglévő készleteinek ártalmatlanítására, tárolására, forgalomba hozatalára és felhasználására a tagállamok által megszabható türelmi idő legfeljebb tizenkét hónap lehet, hogy a meglévő készleteket még egy vegetációs időszakban fel lehessen használni, ami biztosítja, hogy a 2-naftiloxiecetsavat tartalmazó növényvédő szerek a mezőgazdasági termelők számára e határozat elfogadásától számított 18 hónapig elérhetők maradjanak.
            
         
               (10)
            
            
               Ez a határozat nem korlátozza azt a jogot, hogy a 91/414/EGK irányelv 6. cikke (2) bekezdésének és a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe (4) fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet rendelkezései szerint a 2-naftiloxiecetsavnak a fenti irányelv I. mellékletébe történő felvételére kérelmet lehessen benyújtani.
            
         
               (11)
            
            
               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2-naftiloxiecetsav nem vehető fel a 91/414/EGK irányelv I. mellékletében szereplő hatóanyagok jegyzékébe.
   2. cikk
   A tagállamok gondoskodnak arról, hogy:
   
               a)
            
            
               a 2-naftiloxiecetsavat tartalmazó növényvédő szerek engedélyét 2009. július 26-ig visszavonják;
            
         
               b)
            
            
               a 2-naftiloxiecetsavat tartalmazó növényvédő szerekre e határozat kihirdetését követően ne adjanak ki engedélyeket, illetve a már meglévő engedélyeket ne újítsák meg.
            
         3. cikk
   A tagállamok által a 91/414/EGK irányelv 4. cikkének (6) bekezdése értelmében biztosított türelmi idő a lehető legrövidebb, és legkésőbb 2010. július 26-án jár le.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2009. január 26-án.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 230., 1991.8.19., 1. o.
   
      (2)  HL L 168., 2002.6.27., 14. o.
   
      (3)  HL L 379., 2004.12.24., 13. o.
   
      (4)  HL L 15., 2008.1.18., 5. o.